
A filmélmény hatásai a tanárszerep különböző vetületeire és a tanárokkal kapcsolatos attitűd változására

Megfigyelhető, hogy egy-egy jó film hatással van a személyes narratívákra: az élmény összefonódik a befogadó gondolataival, s a hitelesnek tűnő történetvezetés következtében évek múltán már csak a végkövetkeztetés marad meg az átélőben. Feltételezhető tehát, hogy az inspiráló elbeszélések valójában az ún. „szunnyadó hatás” (Gillig és Greenwald, 1974) következtében élnek tovább a nézőben. De valóban csak a végkövetkeztetést ültetjük el gondolatainkban, vagy vannak egyéb attitűdöket formáló hatások is, melyeket nem is ismerünk?
A kritikai gondolkodás fontosságát – különösen a média és a pedagógia irányában – már a hetvenes évek óta hangoztatják olyan kutatók, mint Freire (1974) és Giroux (1997, 1994). Lényeges hangsúlyozni, hogy az esetleges médiahatásoktól meg kell tanulnunk védeni magunkat és gyermekeinket. Ennek a nézőpontnak az egyik szószólója, Tyler Cowen (2009) úgy nyilatkozott, hogy az inspiráló történetektől kell a legjobban védeni magunkat.
Pedagógusként számomra ezek a tanárfilmek. Dolgozatomban körbejárom a kritikai pedagógia és a média kapcsolatát, valamint a tanárfilmeket, különös kitekintéssel a tanárszerepre, keresve a jó és a rossz tanár közti eltéréseket. Kutatásomban kérdőíves módszerrel vizsgálom azt, hogy az egyes negatív és pozitív videó filmrészletek milyen asszociációkat, élményeket, attitűdöket váltanak ki az átélőkből. Feltételezésem szerint a média, főleg az ún. hollywoodi kurrikulum (Dalton, 2004) irreális elvárásokkal torzítja az átlagember tanárképét, felszabadító eszmeként állítva be akár radikális gondolatokat is.
Első hipotézisként azt vizsgáltam, hogy a Huebner (1975) által azonosított és Dalton által (2004) használt etikai kategória alapján besorolt jó és rossz tanárokat ábrázoló filmek másképpen befolyásolják-e a befogadó attitűdjét, ezzel validálva ezt a kategorizációs módszert. Ezután megvizsgáltam, hogy az attitűdökre a látott filmen kívül mennyire és hogyan hat a befogadó korábban elraktározott tanárképe (1/b hipotézis), végül pedig
megvizsgáltam, hogy a megtekintett videó típusa és a korábbi tanárélmények hogyan befolyásolják a megjelenő saját emlékek számát (2. hipotézis).
Eredményeim alapján elmondható, hogy a Dalton (2004) által használt osztályozási rendszer működik, a rossz tanárt bemutató filmet megtekintők attitűdje lényegesen negatívabb volt, mint a pozitív filmet megtekintőké, a korábbi tanárélmény hatását azonban nem sikerült igazolnom. A második hipotézis tekintetében vegyes eredményeket kaptam.



